Minnkun á lönduðum afla hefur verulega skert tekjur Stykkishólmshafnar Margir tala um að Stykkishólmur sé einn fallegasti bær á Íslandi . Ekki er það síst fyrir mjög fallegt umhverfi við höfnina og iðandi lífið þar . Á árum áður settu svip sinn á Stykkishólmshöfn margir bátar sem gerðir voru út á skelveiðarnar í Breiðafirði . Síðustu árin hefur útgerð bátaflotans í höfninni í Stykkishólmi verið meira blönduð . Ferðaþjónustan , einkum í kringum starfsemi Sæferða , hefur verið meira afgerandi en áður og vegur hefðbundinna útgerða tengdum fiskveiðum minnkað . Þetta hefur komið fram í hafnargjöldunum , að sögn Hrannars Péturssonar hafnarvarðar . Hafnargjöldin taka mið af lönduðum afla og þau hafa farið lækkandi síðustu árin . Hrannar segir að höfnin hafi engu að síður skilað rekstrarafgangi en tekjuafgangurinn það lítill að svigrúm til framkvæmda sé mjög takmarkað . Að undanförnu hafa tvær flotbryggjur í höfninni verið endurnýjaðar og þessar vikurnar eru unnið að lengingu ferjubryggjunnar um 12 metra . Sú framkvæmd er að langstærstum hluta fjármögnuð með framlagi úr ríkissjóði . Sjá nánar spjall við Hrannar hafnarvörð í síðasta Skessuhorni .